
Sükösd Nagyközség

II. Környezetvédelmi Programja

A környezet védelmének általános szabályairól szóló 1995. évi LIII. törvény 46. § (1) bekezdés b. pont és a 47. § (1) bekezdés előírása alapján a település általános rendezési tervével összhangban, helyi környezeti problémák számbavételével Sükösd Nagyközség II. Környezetvédelmi Programját (továbbiakban: program) a képviselő-testület az alábbi tartalommal hagyja jóvá.

1.

A program szükségessége

A környezet védelme, a természeti értékek megőrzése napjainkra a társadalmi-gazdasági élet meghatározó részévé vált. Ennek alapvető oka egyrészt a hosszútávon nem fenntartható gazdálkodás következtében a természeti erőforrások egyre gyorsabb ütem felhasználása, másrészt a gazdasági tevékenységek hatásaként a környezetbe kibocsátott szennyező anyagok növekvő mennyisége. 

Mindezek eredményeképpen – a gazdasági változások kétségtelen előnyös vonatkozásaival párhuzamosan – szinte minden környezeti elem állapota romlott, és ez már a használatok egyértelmű korlátozásával is együtt jár. Ugyanakkor a megfelelő környezeti feltételek nélkülözhetetlenek a jelen és a jövő nemzedékek jólétének, egészséges életének biztosításához.

A társadalmi-gazdasági feladatok végrehajtásával párhuzamosan, azokkal együtt kell a környezetvédelem problémáit megoldani. Mindezeket felismerve határozott úgy a képviselő-testület, hogy az átgondolt, folyamatos, szakszerű és széleskörű nyilvánosság mellett folyó környezetvédelmi munka megvalósítása érdekében a környezetvédelmi törvényben szabályozott módon a II. környezetvédelmi programját kidolgoztatja és elfogadja.
2.

A program főbb célkitűzései

2.1. A környezet igénybevételének, terhelésének és szennyezésének csökkentésével összefüggő helyi feladatok számbavétele, a károsodások megelőzése, a már sérült környezet rehabilitálása.

2.2. Az emberi egészség védelme, az életminőség javítása a helyi környezeti állapot fejlesztési feltételeinek megteremtése, mindez az állampolgárok széleskörű részvételével.

2.3. A helyi természeti erőforrások, táji adottságok megőrzése, az ezekkel való ésszerűen takarékos – az erőforrások megújulását biztosító és hosszútávon fenntartható – gazdálkodás, szabályozási, szervezeti, személyi és anyagi feltételeinek megteremtése.

2.4. A helyi környezetvédelmi és az egyéb önkormányzati feladatok közötti összhang megteremtése a környezetvédelmi szempontok hangsúlyos megjelenítésével.

2.5. A helyi (civil) szerveződések, intézmények és a polgárok minél szélesebb körű bekapcsolása a környezet védelmére irányuló tevékenységbe, az együttműködés feltételeinek megteremtése környezetünk állapotának felmérésére, megismerésére, megőrzésére és javítására irányuló közös munkában.

2.6. A nagyközség hosszú távú fejlesztésének környezetvédelmi szempontú megalapozása, az infrastrukturális fejlesztések megvalósításához szükséges pályázati lehetőségek feltételrendszerének biztosítása.

3.

A jelenlegi környezeti állapot bemutatása

3.1. A környezeti elemek állapota

3.1.1. Levegő

Sükösd település közigazgatási területének döntő része a védett I. levegőminőségi kategóriába tartozik. Kivételt képeznek a dunai hullámtéri területek, melyek a Duna-Dráva Nemzeti Park kezelésében lévő országos jelentőségű védett természeti területekként a kiemelten védett kategóriába kerültek besorolásra.

A térségben az uralkodó szélirány É-ÉNy-i. A nagy távolságról érkező légszennyezés a településen nem meghatározó. 

A kémiai légszennyező komponensek (nitrogén oxid, kéndioxid, szénmonoxid) tekintetében a település levegője tisztának mondható. Az ülepedő- és a szálló por mennyisége a nyári időszakban időnként magas értéket mutat, ennek oka a terület talajadottságaival és mezőgazdasági jellegével magyarázható.

A település levegőminőségi állapotát befolyásoló tényezők:

· Légszennyező anyag kibocsátás szempontjából jelentős ipari üzemek Sükösd közigazgatási területén belül nem találhatók. A meglévő ipari üzemek mezőgazdasági és élelmiszer-feldolgozási tevékenységet folytatnak, ezen a távlati fejlesztési elképzelések sem szándékoznak változtatni. A mezőgazdasági üzemek – majorok, állattartó telepek – a közigazgatási terület északi és keleti részén találhatóak, ez az uralkodó szélirány szempontjából kedvezőnek értékelhető.

· A homokos talajadottságok miatt a deflációveszélyes területről különösen száraz időszakban jelentős porszennyezés várható. A viszonylag kevés parlagterület a pollenszennyezés szempontjából kedvezőnek ítélhető.

· A közúti közlekedésből származó légszennyezés a településen – kedvezőtlen meteorológiai viszonyok kialakulása esetén – időnként jelentős mértékű. A település belterületén találkozó két országos főútvonal (51. számú és 54. számú főutak) forgalmi viszonyaiból adódóan jelentős légszennyezés is kialakulhatna, ha a település déli átszellőzése jelentősen nem mérsékelné ezt a kedvezőtlen hatást.

· A település levegőminőségi állapotát kedvezően befolyásolja az, hogy a lakások több mint 68%-a a korszerűnek mondható gázfűtéssel rendelkezik. 
Összességében megállapítható, hogy a nagyközség levegőminőségi állapota az ismertetett problémák ellenére átlagos és a levegőhigiénes étékelés alapján a „megfelelő” levegőjű települések csoportjába sorolható.

3.1.2. Vizek

A vízzel, mint környezeti elemmel foglalkozó ismertetés a felszíni és a felszín alatti vizek állapotát külön mutatja be. Az elkülönítést a két vízelőfordulás merőben eltérő környezeti hatásfolyamatai indokolják.

3.1.2.1. Felszíni vizek

A nagyközség földrajzi elhelyezkedése következtében kapcsolatban van a Dunával, a közigazgatási területet a Duna bal partja az 1491-1495 fkm szelvények között érinti. Igazi folyam menti vízjárta település, belvízvédelmi szempontból a Dunavölgyi Főcsatorna és a Sárközi I. főcsatorna öblözetéhez tartozik. Ezek közül a Dunavölgyi Főcsatorna a nagyközség belterületi részét is közvetlenül érinti. 

Az egyes vízfolyások, csatornák vízminőségének értékelése:

· A Dunában változatlanul növekszik az időszakos algásodás mértéke, és nem csökken a bakteriális szennyezettség mértéke. A dunavíz nitrát tartalma évről évre növekszik, és most már nem ritkák a 20 mg/l-es koncentrációt meghaladó értékek sem. A Duna vízminősége alapvető fontosságú a térség csatornáinak vízminősége (valamennyibe dunavíz betáplálás történik) szempontjából. A nyári hónapokban végzett vizsgálatok alapján a víz fürdőzésre nem mindig alkalmas minőségű, közegészségügyi szempontból tűrhetőnek minősül. A Dunát a nagyközség közigazgatási területéről számottevő szennyezés nem éri. A térséget érintő Duna-szakasz az V-ös (a Duna egyéb nem kiemelt szakasza) vízminőség-védelmi kategóriába tartozik.

· A Dunavölgyi Főcsatorna funkciója kettős, a belvízelvezetés és az öntözővíz szolgáltatás. Vízminőségének legfőbb meghatározója, hogy milyen a belvizek levonulása, illetve milyen mértékű a Duna vizének betáplálása az öntözési idényben. A kémiai paraméterek tekintetében a Duna vízminőségével mutat hasonlóságot, bár a növényi tápanyag szintek kissé magasabb értéket mutatnak. Szaprobiológiai értékelés alapján vízminősége ab-mezoszaprobikus állapotú. A fitoplankton vizsgálata kisebb vízszíneződéstől eltekintve nem mutat kedvezőtlen állapotot. A csatorna mint befogadó a II. vízminőség-védelmi osztályba került besorolásra. A csatornát a belterületi szakaszon a fakadó víz bevezetéseken keresztül számottevő diffúz szennyezés éri, melynek csökkenése csak a szennyvízcsatornázás megvalósulása után várható.
 - A Sárközi I. számú főcsatorna vize ásványianyag-összetétel, oxigénháztartás, tápanyag ellátottság és egyéb kémiai mutatók tekintetében a Dunavölgyi Főcsatorna vízminőségével azonos képet mutat. Szaprobiológiai szempontból a vízminőség egész évben kiegyensúlyozott képet mutat. Számottevő szennyezőanyag-terhelés nem éri, mint befogadó a VI. (egyéb vízminőség-védelmi kategóriába tartozik. Vízminősége a mezőgazdasági vízhasznosítás minőségi igényeit kielégíti.

3.1.2.2. Vízrendezés, vízhasznosítás

A nagyközség közigazgatási területe a Dunavölgyi és a Sárközi I. számú főcsatorna öblözetéhez tartozik. A terület síkvidéki jellegéből adódóan ki esésű, észak-déli lejtésirányú. A település nyugati szélén a homokhátság hirtelen, meredek kelet-nyugatieséssel ér véget. Ennek a terepadottságnak köszönhetően a belterületen nincsenek belvíz-elvezetési gondok. A csapadékvíz elvezetése nyílt szikkasztóárkos rendszerű, mely kelet-nyugati irányban tetszőlegesen csatlakoztatható a Dunavölgyi Főcsatorna 11-000 – 14+000 cskm szelvények közötti szakaszához. A vízelvezetésnél a meredek part erózió veszélyességét minden esetben szem előtt kell tartani. Valós belvízveszély kialakulásával a dunavölgyi részen lévő mezőgazdasági területek viszonylatában lehet számítani.

A területet jól ellátó kettős hasznosítású csatornák rendszere nem csak a vízelvezetésnek, hanem a vízhasznosításnak is jó lehetőséget biztosít. A térség mezőgazdasági vízhasznosítási igényei mind vízmennyiségi, mind vízminőségi oldalról egyaránt minden korlátozás nélkül kielégíthető.

3.1.2.3. Felszín alatti vizek

Sükösd térsége a Duna-völgyet és az Észak-Bácskai Hátságot elválasztó Dunavölgyi Főcsatorna két oldalán helyezkedik el. Így két különböző domborzati viszonyú, földtani adottságú területre osztható a közigazgatási terület. 

- A dunavölgyi terület a Csepel-mohácsi Síkság déli része. A terület rétegsora alul főleg folyóvízi kavicsból, kavicsos homokból, felfelé homokból, finom alluviális anyagból, illetve 30-70% karbonátot tartalmazó üledékből áll. A jó vízadó tulajdonságú kavics és kavicsos homok rétegvastagsága 20-30 m között változik, de néhány esetben a 70 métert is eléri. A felszín közelben lévő finom szemcse összetételű vízzáró réteg vastagsága 2-3 méter, mely alól a homok több helyen szigetszerűen a felszínre bukkan.

A talajvíz ezen a területen a felszín közelben 1-3 méteren található. Minőségét a magas sótartalom, keménység és vastartalom jellemzi. Felhasználhatóságát az előzőeken túl a felszíni szennyeződések bejutása és jelenléte tovább nehezíti.

A partiszűrésű vizek szempontjából a terület hidrogeológiai adottságai igen kedvezőek. A folyót kísérő kavicsterasz és a pannóniai üledéksorba települő porózus rétegek jó víztárolók. A felső 30-70 méteres, zömmel durva szemcséjű kavicsos víztartókra telepített kutakból 1000 l/p vízmennyiséget meghaladó vízhozam is kitermelhető. A víz minősége kifogásolható, a határértéket meghaladó vas, mangán és ammónium tartalma miatt. Szennyeződés-érzékeny terület a felszín alatti vizek szempontjából a II. vízminőség-védelmi kategóriába sorolható. 

- A homokos, löszös hátsági terület az Észak-Bácskai Hátsághoz tartozik. Itt a lösz a felszínen van, 30 méter mélységig futóhomok rétegekkel megosztva mintegy hat löszszint jelenik meg. A lösz vízszintes és függőleges irányban is gyakran fokozatos átmenettel futóhomokba megy át.

A talajvíz ezen a területen 15-20 méter terepszint alatti mélységben észlelhető. Ebből a mélységből általában kis vízhozamok, viszonylag kedvező vízminőséggel termelhetők ki.

A rétegvizek az 50-70 méteres mélységből viszonylag kedvező vízhozammal és megfelelő vízminőséggel nyerhetők. Ezt bizonyítja az 1989-ben létesített 79,5 méter talpmélységű vízmű kút, melyből az üzemszerűen kitermelhető vízmennyiség 1600 l/p és a vízminősége minden szempontból kifogástalannak értékelhető.

3.1.2.4. Vízbázisvédelem

A vízbázis védőidom, védőövezeti rendszerének kialakítás és kijelölése a 123/1997. (VII.18.) Korm. Rendelet előírásai alapján elkészült. Az elvégzett vizsgálatok alapján meghatározásra kerületek a kutak hidrogeológiai „A” és „B” védőövezetei, melyeket a rendezési terv tartalmaz. 
3.1.2.5. Vízellátás és szennyvízelhelyezés

Vízellátás

A település vízellátását 3 db kút biztosítja, két egymástól elhatárolódó vízbázisról.

Az I. számú vízmű a Dunavölgyi Főcsatorna keleti oldalán üzemel.

A II. számú vízmű a belterület északi részén került kialakításra.

Együttes kapacitásuk 5496 m3/d, és a település vízellátottsága 99%-os. A teljes vízhálózat hossza 25,4 km, a településen 13 db közkifolyó üzemel.
A vízmű szabad kapacitással rendelkezik, így a távlati lakóterületi és gazdasági fejlesztések vízigénye biztosított, csupán az elérhetőséget biztosító hálózatfejlesztéseket kell kiépíteni. Az ivóvíz minősége a településen megfelelő.
Szennyvízelhelyezés

A szennyvízelhelyezés jelenleg közmű-pótló egyedi berendezésekkel történik. Ezen belül is az esetek döntő részében a szennyvízelhelyezés szikkasztással történik. Sajnos ezek a szikkasztott szennyvizek a terület morfológiai és geológiai adottságai következtében fakadóvízként jelennek meg a magaparti rézsűkben, és diffúz szennyezésként a Dunavölgyi Főcsatornába kerülnek. A sükösdi nagyközségi önkormányzat a sükösdi 021/11. hrsz-ú területen 2008. évben engedélyezett szennyvízgyűjtő helyet alakított ki. Közszolgáltatási szerződés keretében egy vállalkozó gyűjti a településről a szennyvizet és üríti le ezen a területen.
A megfelelő megoldást jelentő szennyvízcsatornázás, másik három településsel   ( Baja, Érsekcsanád, Vaskút ) közös program keretében valósul meg. A program az első pályázati fordulón sikeresen szerepelt, a szükséges tervek készítése folyamatban van.  
3.1.3. Talaj
Földtani szempontból a talajképző kőzet a területen a holocén korú folyóvízi homok, kavics, ártéri iszap és helyenként tőzeg. A közigazgatási területet a sajátos domborzati viszonyai két különböző talajadottságú, vízgazdálkodású területre osztja. A Dunavölgyi területekre, melyek a lehordott szedimentációs talaj felhalmozódási területei, és a homokos, löszös hátsági területre. A Faó talajtérképek alapján a mély fekvésű területeken jellemző az öntés, a réti öntéstalaj, mely keletre haladva hirtelen vált csernozjom és homoktalajra. 

Környezetföldtani szempontból a térség talajai egyöntetűen felszíni szennyeződésre érzékeny porózus képződmények. A szennyezés-érzékenységet fokozzák a talajok vízföldtani és vízgazdálkodási kedvezőtlen tulajdonságaik. A mély fekvésű részeken a közepes víznyelésű, közepes vízvezető képességű, gyenge víztartó talajok a jellemzőek. Emellett a homoktalajok szervesanyag tartalma közepes, illetve alacsony, mely tovább rontja a talaj káros környezeti hatásokkal szembeni puffer kapacitását. A nagyközség közigazgatási területe nitrát érzékeny és érzékeny természeti területen fekszik.
A belterület nyugati határán lévő meredek part erózióveszélyes terület. A térség észak-keleti és keleti részein deflációra kissé érzékeny területek találhatók, ahol a veszélyt mérsékli a nagytáblás művelési mód háttérbe szorulása.
A település közigazgatási területén kiemelt védettségű geológiai képződmény nem található. 

A talaj szennyeződések megelőzésére a fokozott szennyeződés érzékenység miatt különös figyelemmel kell lenni a mezőgazdasági vegyszerhasználatokra, a folyékony és szilárd illegális hulladéklerakásokra és a roncsolt területek rekultivációjára.

3.2. A települési és épített környezet állapota

3.2.1. Települési környezet

A települési környezet az ember által mesterségesen kialakított anyagi rendszer, amelynek alapvető funkciója az ember mindennapi életéhez elengedhetetlen társadalmi szükségletek kielégítése.

A nagyközség településképét alapvetően meghatározzák az 51-es és az 54-es számú országos főközlekedési utak, a Dunavölgyi Főcsatorna és ennek nyomvonalát követő hátságszéli törésvonal, valamint nyugaton a Duna hajdani árterének mély fekvésű vízjárta területe és keleten a Homokhátság erdős, szőlős területe.

A belterület építési használat szerinti felbontása alapján jellemezhető a legjobban. A lakóterületek a beépítésre szánt terület döntő részét teszi ki. A lakóterületek jellemzően falusias jellegűek, a meglévő, kialakult tömbök tovább osztása nem szerencsés, az eredeti települési jelleg kerülne veszélybe. A kertvárosias területeken a telek-méretek és beépítési módok egy új, sajátos hangulatú településrész kialakulását eredményezik. A településközponti vegyes terület a település súlypontjában helyezkedik el, a község ellátását biztosító intézmények, elhelyezésére szolgál. A területen igazgatási, kereskedelmi, szolgáltató, vendéglátó, szálláshely, egyházi, oktatási, egészségügyi, szociális, sport építmények és az azokhoz kapcsolódó szolgálati lakások kapnak helyet. Ezek a létesítmények lakóterületen belül is elhelyezhetők, de a településközponti besorolás a jelentőségüket, színvonalukat és igényes kialakításukat kívánja hangsúlyozni.

A Duna part üdülőterületté nyilvánítása kedvező lehetőséget biztosít a további fejlődésre. Meg kell őrizni a terület hangulatát, és el kell kerülni a zsúfoltság kialakulását. 

Az Ó-sükösdi övezet, külterületen egy szabadidős és turisztikai célú terület kiépítését célozza, mely idővel a  település egyik vonzerejévé válhat.

3.2.2. Az emberi egészség alakulásának környezeti összefüggései

A magyar lakosság és ezen belül Bács-Kiskun megye lakossága egészségi, de különösen halálozási mutatói jól jelzik, hogy e területen nagyon súlyos problémával kell szembenézni, amelyért részben a környezeti ártalmak is okolhatók. 

A megye halálozási adatai haláloki főcsoportok szerint:

   Fertőző és élősdiek okozta betegségek                                   0,2 %

   Daganatos megbetegedések                                                  22,6 %

   Keringési rendszer betegségei                                               50,6 %

   Légzőrendszer betegségei                                                        6,5 %

   Emésztőrendszer betegségei                                                    6,4 %

   Külső halálozási okok                                                                6,2 %

   Egyéb halálokok                                                                         7,5 %

A halálozási okok közül a fertőző betegségek és a daganatos betegségek aránya az országos adatokhoz képest kissé alacsonyabb, a keringési betegségek, a légzőszervi betegségek és a külső halálozási okok aránya magasabb az országos átlaghoz képest. 

A halálozások több mint 50 %-át keringési betegségek okozzák, melyek kismértékben indokolhatók környezeti okokkal. Bizonyítottan környezeti okokra is visszavezethető daganatos betegségek aránya a halálokok között válltozatlanúl magas. Hasonlóan környezeti okokra is visszavezethető légzőrendszeri betegségek, mint halálok a megyében 1,3 %-al magasabb az országos átlagnál. A lakosságon belül már az 50 %-ot is eléri az allergiás hajlam, és még mindig növekedik. A községre nem állnak rendelkezésre egészségügyi statisztikák, de nagy valószínűséggel a megyei adatok a településre is igazak.

A település egészséges ivóvízzel való ellátása megoldott.

Az átlagosnál nagyobb kockázatot jelenthet a homokos területekre jellemző természetes porszennyezés és parlagfű pollenszennyezés.
3.2.3. Épített környezet

Az épített környezet egy tudatos építési munka eredményeként létrehozott művi környezet, amely elsődlegesen az egyéni és közösségi lét feltételeinek megteremtését szolgálja. Az épített környezet – az épület, az építmény, építmény együttes, a tér, az utca, a település – és az ebben foglalt épületállomány egy tartós, jelentős vagyont képvisel, melynek megőrzése a településen élők közvetett és közvetlen érdeke.

A stagnáló népességszám mellett az épületállomány fokozatos cseréje, korszerűsítése, telkenkénti átépítése, a komfort nélküli, illetve a kislakások megszűnése a lakásállományban kedvező változási tendenciát eredményez. A lakásmutató (lakásonkénti lakosszám) 2,5 elfogadható érték. A lakásállomány növekedése megállt. 

3.3. A természet állapota

Napjainkban egyre hangsúlyosabban vetődik fel a természeti adottságok humán értékei használatának igénye, a természetes élőhelyek, tájképi értékek védelmének szükségessége, természet-közeli állapotuk hosszú távú fenntartásának követelménye. Egyszerre kell a hasznosítás és a megőrzés – egyszóval a környezetgazdálkodás – szempontjait úgy ütköztetni, összehangolni, hogy a természeti adottságok és értékek, mint a „községi kincstár” tulajdona nagy távlatban megmaradhasson, megújulhasson és szolgálhassa utódaink örömét és érdekeit.

3.3.1. Élővilág

A nagyközség területének természeti gazdagsága messze az átlagot meghaladó. Itt együtt megtalálható az Alsó-Duna árterének, a Dunavölgy lápos, lápréti területeinek, a hátság zárt homokos pusztarét területeinek sokszínű élővilága. Országos védettséget élvez a közigazgatási terület 195 hektáros Duna ártéri része, mely a Duna-Dráva Nemzeti Park területéhez tartozik. 

Növényvilág

· Duna ártéren:

A magyar flóratartomány, alföldi flóravidéke, mezőföldi flórajárásába tartozó Alsó-Duna ártér természetes növénytársulásaira a puha- és keményfás ligeterdők jellemzőek. Az életközösség első lépcsőjeként megjelenő bokorfüzeseket mély fekvésben a fehér füzesek követik. Ezek jellegzetes megjelenési formája az elegytelen, egyszintű ún. „malát-füzes”, melyben később nagy tömegben a hamvas szeder és a vörösgyűrű som telepszik. További típusos növények a borsos keserűfű, a mocsári nefelejcs, az éles sás és a pántlika fű.

A magasabb fekvésben elterjedt tölgy – kőris – szil ligeterdők megjelenésükben – sok iszalaggal, csalánnak cserjével – az őserdők buja növényzetét idézik. Jellegzetes fafajuk a hazai nyárakkal, szillel és kocsányos tölggyel elegyedő magyar kőris. Cserje szintjükben a csíkos kecskerágó, kányabangita és juharok mellett ritkaság a fekete galagonya. Ez a pannon-balkáni faj itt az egybibés galagonyával természetes hibridet is alkot. Aljnövényzetét sások, réti ecsetpázsit, erdei szálkaperje és gyöngyvirág képezi. Ez utóbbi kettő már átmenet a gyöngyvirágos tölgyes erdőtársulásba. Ebben a társulásban él az erdei tulipán, a nyári tőzike, a bókoló gyűszűvirág és a kígyónyelv.

A gemenci ártéren számos öreg, különleges alakú és méretű tölgy, kőris, fehér-, szürke- és feketenyár él. Ezek erdőtörténeti és esztétikai szempontból jelentősek. 

· A Dunavölgyi lápos, lápréti területen:

Az erős vízhatásnak kitett területek egy részén az elhalt növényi anyag nem bomlik le teljesen, hanem eredeti alakjának jelentős hányadát megtartva tőzeggé alakul. Ott, ahol a láptalaj felszíne az év több hónapjában érintkezik a levegővel (nincs állandó vízborítottság) itt alakulnak ki a legjobb állapotban lévő kiszáradó lápréti területek. A mélyebb, szabad vízfelületekkel rendelkező foltjaik (főleg a tőzegbányászás helyein) a hínárvegetáció óriási tömegének adnak otthont. Itt virít az egyik legszebb kora tavaszi növény, a béka liliom, vele együtt látható a fehér virágú hínáros vízboglárka. Az év különböző időszakaiban virágzik a békaszőlő, a tócsagaz, a süllőhínár és az időnként tömegesen előforduló békalencse különböző fajai. Külön érdekesség a vízben lebegő, gyökér nélküli rovaremésztő növény a rence. A nádasok viszonylag fajszegények, a vezérnövényen kívül a tavi káka, a széles- és keskenylevelű gyapjúsás, a réti boglárka és a kicsi, rózsaszín szirmú kétlaki macskagyökér. Májustól hozza kék virágját a szibériai nőszirom és a környezetében magasra növő fehér zászpa. E növényt a legelő állatok elkerülik, mert hajtásai mérgezőek.

· A hátsági zárt homokpusztarétek területein:

Ezek a humuszosabb, kedvezőbb vízellátottságú homoktalajokon kialakult rétek estek áldozatul a mezőgazdasági területnyeréseknek. A növénytársulás tagjai már kora tavasszal megjelennek, márciusban virágzik a sárga virágú apró tyúktaréj, és a mélykék színű fürtös gyöngyike. Ezeket követi a száratlan csüdfű és a gyorsan elvirágzó homoki nőszirom. Általánosan előfordul a lecsepült veronika. A pillangósokban gazdag gyepállományban szarvaskerep. A herék közül előfordul a hegyi here és a nyáron virágzó here-hura fű. Májusban virágzik a legszebb hazai ökörfarkkóró, a lila ökörfarkkóró. Előfordul még a csilláros-, a molyűző- és az osztrák ökörfarkkóró is. A zsályák társaságában hozza kis lila virágát az üstökös pacsirtafű és a lilásrózsaszín szirmú magyar szegfű. Nyáron virágzik a tejoltó galaj, a homoki liliom, a feltűnő virágú macskafarkú veronika és a halványlila homoki csengettyűke. A homokpusztarétek  állományalkotó növénye a fenyérfű.

Állatvilág

· A Dunaártéri területen:

A gemenci árterület természeti adottságai rendkívül kedvezőek az állatvilág számára. A területre jellemző vízbőség következtében a vadak ivóvíz-ellátottsága és dagonyázási lehetősége az év minden szakában biztosított. A változatos ártéri növényzet bőséges táplálkozási és zavartalan rejtőzési lehetőséget nyújt.

A nagy emlősök közül a szarvas, az őz és vaddisznó megtalálható. A gemenci szarvas-állomány rendkívül jelentős géntartalékot képez. A védett ragadozó emlősök közül jelentősek a vidra, vadmacska, mivel ezek hazai állománya meglehetősen lecsökkent. Érdekesség a hód jelenléte, mely mesterséges visszatelepítés után jól érzi magát Gemencben.

A zavartalan ártéri erdőségekben fészkel a fekete gólya, a kerecsen sólyom, a békászó sas, a törpe sas, a fekete harkály, és az ártér legnevezetesebb ragadozó madár ritkasága a réti sas. 

A nehezen hozzáférhető ártéri mocsárerdőkben gémtelepek találhatók, ahol főleg bakcsó, szürke gém és kiskócsag fészkel. A magas partfalakban fészkelt a színpompás jégmadár. Vonulási időben itt tartózkodik a nagykócsag, a kanalas gém, a vadrécék és vadludak számos faja, és sok egyéb kisebb vízimadár faj. 

· A Dunavölgyi lápos, lápréti területen: 

A Dunavölgyi Főcsatorna uralkodó hala a dévér és a vörösszárnyú keszeg. A felszínközeli vízrétegekben mozgó jász az erősebb vízmozgású helyeket kedveli. A legtipikusabb csatornahal azonban a Dél-Európából származó ezüstkárász. Rendkívüli vitalitású, gyorsan szaporodó faj. A csatornák díszes külsejű lakója az észak-amerikai eredetű naphal. A ragadozó fajok közül a süllő és a csuka, ritkábban a harcsa fordul elő. Az utóbbi időben terjedtek el a távol-keletről behozott halfajok, a növényevő fehér amur és a fehér busa.

A kétéltűek közül előfordul a tarajos gőte és a pöttyös gőte. Általánosan elterjedt a lombok között élő leveli béka. A varangyok közül a zöld varangy fordul elő főleg a lakott terület közelében. A vízben élő békák közül tömegesen fordul elő a tavibéka és a kecskebéka, ritkábban az aprótermetű, jellegzetes hangú vöröshasú unka.
A hüllők közül általánosan elterjedt a mocsári teknős és a vízisikló.

A mocsaras, vízjárta területek madárvilága rendkívül gazdag. A zsombékos, nádas részeken leggyakoribb fajok a nádi énekes- és a foltos poszáta. Itt-ott hosszantartó pírregéssel szól a nádi tücsökmadár, az öreg, avas nádas részeken fészkel a cserregő nádiposzáta. Érdekes fészeképítéséről kapta a nevét a függő cinege, másik itt lakó rokona a barkós cinege.

Az erdős részeken a tavasz közeledtét az itt telelő fajok éneke jelzi. Már februárban elkezd dobolni a nagy fakopáncs, énekel a széncinege és a kékcinege. Márciusi enyhe estén megszólal a feketerigó, később az énekes rigó. A hónap végén nagy számban vonulnak át a területen a vörösbegyek és a szürkebegyek, őket követik a szőlő rigók. Április elején a korán költő madarak költéshez látnak. Öreg szürkenyárfák ághónaljában fészkel a pinty, zsombékos részeken, korhadó fűzfa odvakban fészkel a tőkésréce. A tömegesebb odúlakó madarak, mint a mezei veréb és a seregély is elfoglalják fészkeiket. Az erdőterület jellemző faj együtteséhez tartozik a rövidkarmú fakúsz, a kerti rozsdafarkú, a fülemüle, a berki tücsökmadár, a barátposzáta, a  kis poszáta és a kerti poszáta. A ligetes, bokros részeken telepszik meg a mezei poszáta, a karvaly poszáta és a tövisszúró gébics. Az énekesmadár együttesnek elmaradhatatlan kísérője a kakukk, szinte valamennyi fajt felhasználja fiókái nevelésére.

Az emlősök közül általánosan elterjedt a sün és a föld alatt élő vakond. A cickányok közül a legközönségesebb az erdei cickány és a jóval kisebb törpe cickány egyedsűrűsége. A menyétfélék két képviselője fordul elő a mocsaras részeken, a menyét és a hermelin. A nádas csatornákban él a vidra. A rágcsálók közül előfordul a törpe egér, a kószapocok, az erdei egér és a vízpartokon a pézsmapocok. A nagy emlősök közül előfordul az őz és a vaddisznó.

· A hátság zárt homokpusztarétek állatai:

A kétéltűek közül előfordul a levelibéka és a magának föld alatti üreget építő barna ásóbéka. A hüllők közül a területen előfordul a fürge gyík, a szántóföldek mezsgyéjén megtelepülő zöldgyík és egy balkáni elterjedésű faj a homoki gyík.

A művelésbe vont homokterületek élőhelye az ugartyúknak és kísérő fajának a parlagi pityernek. A ligetes részek szürkenyárfáinak lakója a csóka nagyságú szalakóta. Előző évi elhagyott odújában költ a zöld küllő. Odvasodó fatönkben telepszik meg a búbos banka. Száraz ágról les zsákmányára a kis őrgébics, a bokrosokat lakja a tövisszúró gébics, ugyanitt fészkel a kis poszáta, a mezei poszáta is. Templomtorony körül vagy öreg nyárfák között hallatja jellegzetes hangját a csóka.

3.3.2. Táj

Az Alsó-Duna ártér ligeterdőkkel borított területe hazánk legszebb természeti tájai közé tartozik. Különleges természeti adottságai miatt a Sió torkolattól délre húzódó ártéri terület legismertebb része Gemenc. A Visegrádtól Bajáig enyhén süllyedő területen folyó Duna mielőtt Bátánál emelkedő területre lép, a relatív mélyedésben kanyargóssá válik. Az esésviszonyok megváltozása miatt itt alakult ki a hordalékból keletkezett talajon az ország legnagyobb ártéri erdősége.

Ezen a területen annyi mellék- és holtág, tó, morotva, mocsaras mélyedés szabdalta a folyam mentét, hogy nem volt lehetőség a védtöltéseket a szabályozással kialakított főmederhez közelebb vinni. Így maradhatott meg ez a nagykiterjedésű ártéri ligeterdős táj. Ahol a folyó, a természetes partszegély és a folyó menti galéria-erdők tájképi harmóniája még fennmaradt. Ez a táj a Duna-Dráva Nemzeti Park nyilvántartása szerint védett terület, a nagyközség legszebb területei közé tartozik. 

A település másik táji jellegzetessége abból adódik, hogy a közigazgatási területe a Csepel-mohácsi Síkság és a Bácskai Hátság találkozásánál helyezkedik el. A hátsági terület a település nyugati szélén éles peremmel szinte lezuhan a Duna völgyének vízjárta vadregényes területére, a település mintegy felülről szemléli az ártéri tájat. A hátsági részek homoki erdőterületei, mezőgazdasági ültetvényei egy újabb táji jellegzetességgel szolgálnak. Mindezt jól egészíti ki a belterületi részek fásított utcái gondozott zöldfelületeinek képe. A nagyközség a táji adottságok ritkán tapasztalható jelentős tárházával rendelkezik, melynek megőrzése felelősségteljes feladat. 

3.4. Önállóan kezelt hatótényezők

3.4.1. Hulladék
A községben évente 946,6 t települési szilárd hulladék keletkezik, melyet a térségi közszogáltató a Felső-Bácskai Hulladékgazdálkodási Kft szállít el. Az elszállított települési szilárd hulladékok és az építési és bontási hulladékok lerakása a Vaskút község külterületén a 0551 hrsz-ú ingatlanon létesített szigetelt hulladéklerakóban részleges előkezelés után történik. A beérkező hulladék kézi előválogatásra kerül (nagydarabos hulladék, papír, műanyag, fém, veszélyes hulladék, fa hulladék, stb). Majd egy 28 napos aerob biológiai kezelésnek (szárazstabilizáció) vetik alá, mely a hulladék szerves hányadának 30-40%-os csökkenését eredményezi, ezt rostálással választják le. A kezelt hulladék elhelyezése rendezett lerakással történik. A lerakott hulladék tömörítését kompaktorral végzik, engedélyezett művelési terv szerint. A beszállított építési és bontási hulladékot a lerakás során a szorító gátak építéséhez használják fel.  

A települési szilárd hulladék minőségi összetételére az alábbi adatok a jellemzőek:

Hulladék alkotó                              Térfogat százalék m/m%


Papír





16,83


Textil





3,87

Üveg





3,75


Fémek




3,55


Műanyagok




5,23


Szerves (bilógiailag bontható)

37.50


Veszélyes hulladék


0.70


Egyéb anyagok



28.75


Összesen:




100

A minőség összetételéből látható, hogy a másodlagosan hasznosítható nyersanyagok (papír, textil, üveg, fém, műanyag) részaránya 33,23%, a komposztálható szerves hulladékoké 37,50%, míg a hosszabb távon sem hasznosítható szervetlen anyagok aránya 28,75%. A 0,7%-os részarányt képviselő veszélyes anyagokat kedvezőtlen környezeti hatásuk miatt volna célszerű szelektíven gyűjteni és ártalmatlanítani.

A nagyközségben a szelektív hulladék gyűjtésére 5 db (négyedényes) és 4 db (háromedényes) gyűjtősziget (papír, üveg, műanyag) szolgál. A szelektíven begyűjtött hulladék mennyisége, papír 8,246 t, üveg 7,367 t, műanyag 6,892 t a szolgáltató adatai alapján.

A lakosságnál keletkező veszélyes hulladékok (szárazelem, akkumulátor, festék és lakkmaradék a csomagoló eszközeikkel, sütőzsiradék, növényvédő szer maradék és göngyöleg, fénycső és izzó stb,) a Sükösd, Daráló u. végén kialakított hulladék udvarban leadható. Ugyan itt átveszik a használt gumiabroncsot, háztartási elektromos berendezéseket, az elektronikai hulladékot, kismennyiségű (1m3-nél kevesebb) építési és bontási hulladékot. A hulladék udvar szolgáltatásai a lakosság számára ingyenesek, a háztartási eredetű és mennyiségű hulladék beszállítása esetén.

A települési folyékony hulladék leürítő telep 2008. évben engedélyezett, a sükösdi 021/11. hrsz-ú önkormányzati területen történik. Az önkormányzat 2010. április 7-től egy évre egy bajai vállalkozónak adta ki a közszolgáltatási tevékenységet. 
A közös szennyvíz program megvalósulása után a folyékony hulladék fogadása és tisztítása a bajai szennyvíztelepen fog történni, a jelenlegi leürítő helyet meg kell szüntetni, és a területet rekultiválni szükséges.

Az ipari termelési és veszélyes hulladékok a településen számottevő mennyiségben jelenleg nem keletkeznek. A termelési hulladékok a települési szilárd hulladékokkal közösen kezelhetők, a veszélyes hulladékot termelők egyénileg, a hatóság előírásainak megfelelően megoldják a hulladékok ártalmatlanítását. 

A településen keletkező – lakosságtól származó – állati tetemek elszállítását egyedi megrendelésre az ATEV Rt. Solti üzeme végzi.

A gazdaságok állattartó telepein keletkező állati tetemeket a Green Kft. által üzemeltetett üzemi dögtéren hatósági engedély szerint ártalmatlanítják. A telephely a községtől észak-keleti irányban kb. 3600 méterre található.

3.4.2. Zaj és rezgés

Sükösd nagyközségben a rendezési terv szerint zaj- és rezgésvédelmi szempontból három övezet került kialakításra:

A) „Üdülőterület és védett természeti terület”

B) „Lakó- és intézményterület laza beépítéssel”

C) „Iparterület lakóépületekkel és intézményekkel vegyesen”

A zajvédelmi szabályozás szerint a fenti területi funkciók figyelembe vételével az alábbi zajterhelési határértékeknek kell teljesülni:

Üzemi létesítményekben folytatott tevékenységből származó zaj esetén:







Megengedett egyenértékű







A-hangnyomásszint (Laeq)

A övezet




45 dB nappal / 35 dB éjjel

B övezet




50 dB nappal / 40 dB éjjel

C övezet




60 dB nappal / 50 dB éjjel

Közúti közlekedésből származó zaj esetén főforgalmi utakon:







Megengedett egyenértékű







A-hangnyomásszint (Laeq)

A övezet




55 dB nappal / 45 dB éjjel

B övezet




60 dB nappal / 50 dB éjjel

C övezet




65 dB nappal / 55 dB éjjel

Zajvédelmi szempontból a nappali időszak 6-22 óráig, az éjszakai időszak 22-6 óráig tart.

A zajkibocsátás szempontjából jelentős ipari és mezőgazdasági üzem Sükösd közigazgatási területén nincsen. A településrendezési terv szabályozási előírásai biztosítják, hogy ez a kedvező helyzet ne változzon.

A hangosító berendezések működtetésével járó kereskedelmi, szórakoztatási, sportolási, stb. tevékenységgel okozott zajkeltés körülményeit a helyi környezetvédelmi rendelet zaj- és rezgésvédelmi fejezetében került szabályozásra. 

A közúti közlekedésből származó zajkibocsátás az országos főútvonalak mellett az előírt zajterhelési határértékeket túllépi. 

A község területét észak-déli irányban átszelő 51. számú főút belterületi szakaszán a távlati forgalmából számított kiindulási egyenértékű A-hangnyomásszint értéke 72 dB nappal / 63 dB éjjel. Az út e szakaszán a nagy szabályozási szélesség ellenére (2-4 dB) határérték-túllépés valószínűsíthető a házak utcai védendő homlokzatánál. 

A belterületre keletről érkező 54. számú főútvonal belterületi szakaszán a távlati forgalomból számított kiindulási egyenértékű A-hangnyomásszint értéke 68 dB nappal / 59 dB éjjel. Itt időnként csekély mértékű (1-2 dB) zajterhelési határérték-túllépés valószínűsíthető a lakóházak védendő utcai homlokzatainál.

Az önkormányzati kezelésben lévő belső utakra nem áll rendelkezésre forgalomszámlálási adat, de forgalmuk becslés szerint olyan mértékű, hogy határérték-túllépés nem várható.

A főútvonalak mentén a zajcsökkenés passzív zajvédelmi intézkedésekkel (védő zöldfelület kialakítása, utcai homlokzat, nyílászárók szigetelése, stb.) forgalomtechnikai intézkedésekkel (sebességkorlátozás, megállási tilalom, stb.) és az útburkolat minőségének javításával biztosítható.

3.4.3. Környezetbiztonság

Az emberiség fejlődésének egyik legnagyobb kihívása a globális és helyi szintű biztonság megteremtése, ennek keretében a fenntartható fejlődés környezetbiztonsági garanciáinak szavatolása.

A legmagasabb szintű nemzetközi fórumokon is kiemelt fontossággal kezelik a környezetbiztonság ügyét, ennek időszerűségét az élet egyre gyakrabban igazolja a különböző súlyos, nem természetes jellegű környezeti katasztrófák bekövetkezésével. 

A nagyközségben a környezet biztonságát közvetlenül veszélyeztető, mérgező anyagot előállító, tároló gazdálkodó szervezet nincsen.

Rendkívüli környezetszennyezést, környezeti haváriát előidéző, a nagyközségben valószínűsíthetően előforduló események:

· a közúti szállítás során elszóródó, elfolyó, kiszabaduló veszélyes anyagok;

· felszíni és felszín alatti vizek szénhidrogén származékokkal, nitráttal való szennyezése, növényvédőszeres mérgezése, oxigénhiányos vízminőség romlás kialakulása;

· hulladék, veszélyes hulladék illegális lerakása, égetése.

Rendelkezésre álló lehetőségek a nagyközség környezetbiztonságát veszélyeztető esemény kártételeinek mérsékléséhez:

· A rendkívüli szennyezések vizsgálatához, minősítéséhez megfelelő szakmai felkészültséggel és magas színvonalú laboratóriumi háttérrel rendelkezik az Alsó-Tiszavidéki  Környezetvédelmi, Vízügyi és Természetvédelmi Felügyelőség, intézkedést a Bajai Kirendeltségen lehet kérni.

· Vízszennyezést, vízminőség romlást okozó rendkívüli események következményeinek elhárításához évtizedes szakmai gyakorlattal, szükséges vízi jármű parkkal, speciális kárelhárítási eszközökkel az Alsó-Duna-völgyi Környezetvédelmi és Vízügyi Igazgatóság Műszaki Biztonsági Szolgálata rendelkezik.

· A tűzoltóság speciális felkészültségével és felszereltségével rendelkezésre áll.

· A környezeti haváriák elhárításának szervezése, koordinálása a Katasztrófavédelmi Szolgálat feladatát képezi.

4. 

Az elérni kívánt környezetvédelmi célok

és az elérésükhöz szükséges intézkedések

4.1. Környezeti elemek védelme

4.1.1. Levegőtisztaság védelme

Alapvető célkitűzés, hogy Sükösd nagyközség területén az ülepedő és szálló por mennyisége csökkenjen és továbbra is fennmaradjon a kémiai szennyező komponensek tekintetében a tiszta levegőminőségi állapot.

Szükséges intézkedések: 

· A közterületi zöldfelületek mennyiségének növelése, minőségének és karbantartottságának  további javítása.

· A települési lakóutak, járdák szilárd burkolattal való ellátásának folytatása.
· A külterületi mezőgazdasági utak védő fasorokkal való betelepítése
· Tovább kell javítani a korszerű, környezetkímélő fűtési módok arányát.
· A parlagterületek viszonylag kedvező arányát továbbra is meg kell őrizni.
4.1.2. Vizek védelme

4.1.2.1. Felszíni vizek védelme

A Nemzeti Környezetvédelmi Program szerinti cél, hogy a Duna esetében a szerves mikroszennyezők és a mikrobiológiai paraméterek szempontjából a vízminőség legyen továbbra is legalább III. osztályú.  Helyi célkitűzés, hogy a nagyközség közigazgatási területet érintő Duna szakaszon szennyezés ne következzen be, és az üdülési célú hasznosítás vízminőségi feltétele biztosított maradjon. Cél, hogy a Dunavölgyi Főcsatorna vízminősége mind öntözési, mind halélettani szempontból megfelelő maradjon, és a települést érintő szakaszát a fakadó vizeken keresztül minél kisebb diffúz szennyezés érje. Cél továbbá, hogy a Sárközi I. főcsatorna és öblözetének vízminősége a mezőgazdasági vízhasznosítás minőségi igényeinek megfelelő maradjon.  Lokálisan előforduló oxigénhiányos vízminőség-romlások továbbra se forduljanak elő.
Szükséges intézkedések:

· A Duna parton lévő üdülőterület fejlesztésekor a környezetvédelmi infrastruktúrát továbbra is biztosítani kell.

· A Dunavölgyi Főcsatorna belterületet érintő partszakaszát rendezni kell az illegális hulladéklerakások és egyéb diffúz szennyezések megakadályozása érdekében.

· A Sárközi I. főcsatornán a fenntartó vízügyi igazgatóságnak gondoskodni kell az elhalt vízinövényzet eltávolításáról az oxigénhiányos vízminőség-romlások elkerülése érdekében.

· Meg kell valósítani a nagyközségi szennyvízcsatorna hálózat beruházását Baja, Érsekcsanád és Vaskút településekkel közös program alapján.
· Folyamatosan biztosítani kell a települési csapadékvíz árokrendszer fenntartását (rézsűápolás, medertisztítás, átereszek tisztítása, stb.)

4.1.2.2. Felszín alatti vizek védelme

Alapvető cél továbbra is , hogy a nagyközség hosszú távú és biztonságos vízellátása, a vízkészletekkel való takarékos gazdálkodás és a vízkészletek minőségének védelme biztosítva legyen.

A talajvizet ért minőségi károsodás egyértelműen a gondatlan emberi tevékenység hatására alakult ki. Rövid távú cél, hogy a szennyezés mértéke ne növekedjen. Majd a csatornázás kiépítése után, a szennyező források fokozatos felszámolásával el kell érni, hogy a talajvíz minősége megfeleljen az alacsonyabb minőségi igényű vízhasználatok (ipari víz, mezőgazdasági vízhasznosítás) céljaira.  

A nagyközség rendelkezésére álló rétegvíz-készlet tekinthető a nagyközség ivóvízellátásában meghatározónak. Jó minősége miatt fokozott figyelmet igényel a készlettel való takarékos gazdálkodás. 
Szükséges intézkedések:

· Meg kell kezdeni a nagyközségi szennyvízcsatorna hálózat kiépítését.

· A csatornaépítés ütemében folyamatosan fel kell számolni a szennyvízszikkasztókat és a gyűjtőmedencéket.
· Fel kell számolni az illegális hulladéklerakásokat és meg kell akadályozni újabb lerakások kialakulását, különösen a Dunavölgyi területrészeken.

· Fokozott mértékben kell ellenőrizni az állattartás, trágyakezelés és felhasználás környezetvédelmi és közegészségügyi feltételeinek teljesülését, különösen a magas talajvízállású területeken.

· A vízbázisok védőidomai, védőövezetei kialakítását és kijelölését a 123/1997 (VII.18.) Korm. Rendelet alapján el kell készíteni. Sükösd Nagyközség Önkormányzatának az érintett ingatlanokra vonatkozóan érvényesítenie kell a kormányrendeletben, valamint a kijelölő határozatban rögzített ingatlanhasználati korlátozásokat.

4.1.3. Földvédelem

Cél a nagyközség közigazgatási területén található kedvező adottságú, intenzív mezőgazdasági termelésre alkalmas földterületek termőképességének fenntartása, a területet érő nitrát és vegyszer terhelés mérséklése, a talaj szervesanyag tartalmának növelése.

A pontszerű szennyezések kialakulását lehetőség szerint meg kell előzni, a „tájsebeket”, roncsolt területeket meg kell szüntetni.

Az erózió és deflációveszélyes területeken fokozott figyelmet kell fordítani a talajpusztulások megakadályozására.

Szükséges intézkedések:

· A  homok és egyéb anyagnyerő helyeket csak Bányakapitányi engedéllyel szabad megnyitni, az esetleges illegális anyagnyerő helyeket azonnali hatállyal meg kell szüntetni, és rekultiváltatni kell, ezzel megakadályozva az illegális hulladéklerakások kialakulását.

· Fokozott figyelmet kell fordítani, a termőterületek szakszerű tápanyag pótlására. A gazdaságok műtrágya és vegyszer használatának ellenőrzésére szükség esetén a növényvédelmi hatóság figyelmét fel kell hívni.

· Az erózióra hajlamos magasparti részeken gonddal kell a vízelvezetéseket megtervezni és megépíteni. 

· A rekultivált települési szilárd hulladéklerakók környezeti monitorozását az előírások szerint folyamatosan végre kell hajtani. 

· . A homokos területeken megfelelő erdősávok telepítésével és fenntartásával kell a szél okozta deflációs károkat megelőzni.

4.2. Települési és épített környezet védelme

4.2.1. Települési környezet védelme

Cél változatlanul, a hagyományos nagytelkes beépítési forma megőrzése mellett, kertvárosi jellegű településrészek kialakítása. Egy javuló minőségű intézményrendszert magában foglaló településközpont folyamatos fejlesztése.
A belterületi zöldfelületek mennyiségi és minőségi fejlesztése, a lakó- és intézménytelkek növényzeti fedettségének növelése, egy sajátos virágos sükösdi településkép fenntartása és meghatározóvá tétele. Lakóházak és intézmények közé gazdasági területek ne kerüljenek.

Az országos főútvonalak környezetvédelmi szempontból kedvezőtlen hatásainak mérséklése.

Szükséges intézkedések:

· A belterületet érintő csatorna parti részek rendezése, közcélú és pihenő rendeltetésű területek kiépítése.

· Utcafásítások, telkek zöldfelületeinek további növelése, egy egységes, a teljes településre kiterjedő zöldfelületi rendezési terv alapján.
· Az országos főútvonalak belterületi szakaszain, a nagy építési szélesség kihasználása egységes védelmi célú zöldfelületi rendszer kialakításával.

· A település intézményellátásának minőségi és mennyiségi színvonalának megőrzése, lehetőség szerinti fejlesztése. 

4.2.2. Az emberi egészség alakulásának környezeti összefüggései

Alapvető cél továbbra is, az emberi egészséget veszélyeztető környezeti kockázatok mértékének csökkentése. Ezen belül a levegőminőségi állapot javítása, a főútvonalak jelentős zajhatásának mérséklése, a kifogástalan ivóvíz minőségének biztosítása, allergiát okozó környezeti jelenségek visszaszorítása.

Szükséges intézkedések:

· Az országos főútvonalak kedvezőtlen környezeti hatása miatt többszintes zöldfelület kiépítése szükséges a belterületen, ahol ezt a beépítési szélesség lehetővé teszi.

· A kifogástalan ivóvízminőséget vízbázis védelmi intézkedésekkel, és szükség szerinti vas- és mangántalanítással hosszú távon biztosítani kell.

· Az erősen allergizáló hatású növényzet visszaszorítására meghirdetett országos programot a helyi ellenőrzések támogatásával és a lakosság figyelmének felhívásával kell elősegíteni.

4.2.3. Az épített környezet védelme

Fontos cél a belterületi lakásállomány minőségének jó színvonalú megőrzése. Az épületek, műemlékek, utcák, zöldfelületek, és egyéb közhasznú létesítmények állapotát továbbra is emelni kell, hogy a nagyközség élhetősége a település lakosságának közérzetét, életminőségét, minél teljesebb mértékben kiszolgálja és az idelátogató vendégek számára is, vonzó legyen.
Szükséges intézkedések:

· Továbbra is törekedni kell az intézmények környezetének igényes kialakítására, rendezésére.

· A közcélú létesítmények, buszmegállók és környezetük fenntartására, kulturált kialakítására az üzemeltetőkkel közös programot kell készíteni és végrehajtani.

4.3. A természet védelme

4.3.1. Természetvédelem

Kiemelt cél továbbra is a nagyközség különleges és rendkívül gazdag természeti adottságainak feltárása, megismerése és hosszú távon fenntartható hasznosítása, megőrzése.

Szükséges intézkedések:

· A védett természeti területek kezelését szabályzó kezelési tervet meg kell kérni a Duna-Dráva Nemzeti Parktól, és az abban foglaltakat alkalmazni kell.

· A természetvédelmi törvény által (exlege) védelem alá helyezett természeti területek kezelési szabályait a helyi rendeletben leírtak szerint kell biztosítani. 

4.3.2. Tájvédelem

A nagyközségre jellemző jelentős táji értékeket továbbra is meg kell őrizni, a nagyközség fejlesztése során ezeket fokozott mértékben hangsúlyozni kell, és idegenforgalmi vonzerőként hasznosítani célszerű.

Szükséges intézkedések:

· A meglévő táji értékeket fel kell tárni, és meg kell őrizni a területhasználati döntések során.

· Ezeket az adottságokat a település idegenforgalmának fejlesztésében hasznosítani kell.

4.4. Önállóan kezelt hatótényezők

4.4.1. Hulladékgazdálkodás

Alapvető cél, hogy minden hulladékkal összefüggő tevékenységet úgy kell megszervezni és végezni, hogy a hulladék:

· mennyiségének csökkenését eredményezze,

· az újrahasznosítását minél nagyobb arányban tegye lehetővé,

· környezeti terhelése minimálisra csökkenjen,

· keletkezésének ellenőrzésére, megítélésére és minősítésére vonatkozó adatok biztosítva legyenek.

Szükséges intézkedések:

· A településen működő hulladékgyűjtő rendszer továbbfejlesztése, mennyiség arányos díjrendszer bevezetésének kezdeményezésével és a lakossági igények széleskörű figyelembevételével elősegített fizetési fegyelem megszilárdításával.

· A jelenleg három hulladék fajtára kiterjedő szelektív hulladékgyűjtő rendszer továbbfejlesztése a termékdíjas hulladékok teljes körére vonatkozóan, és a gyűjtőszigetek számának növelésével. 

· A háztartási hulladékban lévő veszélyes hulladékok szelektív gyűjtési rendszerének teljes körű kiterjesztése, a lakossági hulladék udvar használatával és legalább negyedéves gyakorisággal szervezett veszélyes hulladékot gyűjtő speciális járatok szervezésével.

· Lakossági komposztálási program beindítása a kertes beépítettségű településrészekben.

· Az építési és bontási hulladékok elhelyezésének jelenlegi lehetőségei mellett, az építési és bontási törmelék újrahasznosításának megszervezésével kell ezen a területen tovább lépni.
· A keletkező települési folyékony hulladékok csökkentése érdekében meg kell valósítani a szennyvízcsatorna-hálózat kiépítését.
4.4.2. Zaj- és rezgés elleni védelem

Középtávú célként kell megfogalmazni, hogy a 65 dBA terhelési szintet meghaladó zajkibocsátási helyzetek, körülmények teljes mértékben megszűnjenek.

Szükséges intézkedések:

· Az 51-es és az 54-es számú főútvonalak forgalmi zajából adódó határérték-túllépéseket passzív zajvédelmi intézkedésekkel (védőfásítás, sebességkorlátozás, a burkolat minőségének javítása) mérsékelni kell. 

· A vendéglátási, szórakozási, sporttevékenységből és egyéb hangosításokból származó zajkibocsátásokat az önkormányzati rendeletben foglalt szabályok szerint kell hatósági eljárás keretében rendezni.
4.4.3. Környezetbiztonság

Cél továbbra is, hogy a településen a környezetbiztonságot veszélyeztető események kockázatát minimálisra csökkentsük és az esetlegesen bekövetkezett haváriák környezeti károkozását jól szervezett beavatkozással a minimálisra csökkentsük.

Szükséges intézkedések:

·  Szorosan együtt kell működni a környezetbiztonsági feladatokat koordináló és szervező területi Katasztrófavédelmi Szolgálattal. 
5.

A program pénzügyi igényei és a forrásbiztosítás lehetőségei

A program megvalósításának pénzügyi igényei messze meghaladják az önkormányzat lehetőségeit. A legjelentősebbnek tekinthető fejlesztési igény –  a szennyvízcsatorna hálózat kiépítése – milliárdos nagyságrendű beruházási eszközt igényel. Ennek megvalósítása pályázati források igénybevételével lehetséges. 
A forrásbiztosítás lehetőségeinek vizsgálata során ki kell térni a vállalkozói pénzeszközök bevonási lehetőségeinek vizsgálatára. Meg kell találni azt az optimális konstrukciót, mely a pályázati támogatások, és a befektetői pénzek együttes felhasználását lehetővé teszi a beruházással biztosított lakossági szolgáltatás önkormányzati felügyeletének fennmaradása mellett.

A kisebb költségigényű környezetvédelmi intézkedések döntő része település -üzemeltetési jellegű, ezek megvalósítása a nagyközség költségvetésén belül a település üzemeltetési költségek részarányának növelését igényli.

6.

A környezetvédelmet szolgáló egyéb önkormányzati intézkedések

6.1. A képviselő-testület fontos feladatának tekinti a környezeti ismeretek terjesztését és fejlesztését (óvodai, iskolai nevelés, képzés, művelődés, könyvkiadás). E célkitűzések megvalósulását elsősorban szakmai tanácsadással, pályázati figyeléssel, sokszorosító kapacitással támogatja. Lehetőségeihez mérten anyagi támogatást nyújt a környezetvédelmi tárgyú, helyi kiállítások megrendezéséhez, illetőleg pályázatok díjazásához.

6.2. A település rendezési terve külön szempontként vizsgálja a környezeti hatásokat, jól elkülönített része foglalkozik a helyileg megoldandó környezetvédelmi feladatokkal.

7.

Koordináció, tájékozódás, tájékoztatás és nyilvánosság

7.1. Koordináció

7.1.1. Az önkormányzat a környezet védelme érdekében – a környezetvédelmi feladatok megoldásának minden szakaszában – együttműködik a helyi és illetékes területi állami szervekkel, a természetes személyekkel és civil szervezeteikkel, valamint mindezek érdekvédelmi szervezeteivel, továbbá más helyi és területi intézményekkel.

7.1.2. Az önkormányzat nemzetközi kapcsolataiban is kiemelten foglalkozik a környezetvédelemmel összefüggő, ott alkalmazható technológiák és más műszaki megoldások, tapasztalatok megismerésével.

7.1.3. A Polgármesteri Hivatal folyamatosan vizsgálja annak lehetőségét, hogy mely feladatokra hozhatók létre gazdaságosan – más önkormányzattal társulásban – közös környezetvédelmi beruházások, illetve meglévő beruházások közös üzemeltetése, használatára együttműködés.

7.2. Tájékozódás, tájékoztatás, nyilvánosság

7.2.1. A Polgármesteri Hivatal a rendelkezésre álló tájékoztatási eszközökkel és a hatósági jogalkalmazás során mindenkinek biztosítja azt a jogot, hogy megismerhesse a környezet állapotára vonatkozó tényeket, adatokat, így különösen a környezet állapotát, a környezetszennyezettség mértékét, valamint a környezet emberi egészségre gyakorolt hatását.

7.2.2. A képviselő-testület elemzi, értékeli a környezet állapotát illetékességi területén és arról szükség szerint, de legalább 2 évente egyszer tájékoztatja a lakosságot.

7.2.3. Az állampolgárok személyesen vagy képviselők útján, társadalmi szervezetei révén, illetőleg az önkormányzat útján vesznek részt a helyi környezetvédelemmel összefüggő feladatok megoldásában. Az állampolgárok környezetvédelmi érdekeket szolgáló társadalmi szervezeteit megilleti az ügyfél jogállása.

8.

A környezetvédelmi program végrehajtása

8.1. A képviselő-testület figyelemmel kíséri a környezetvédelmi program végrehajtását. Évente egyszer testületi ülésen megtárgyalja a tapasztalatokat, beszámoltatja a szakterületileg illetékes bizottságot.

8.2. A programban meghatározott feladatokat a helyi testületi határozatok meghozatalával – szükség esetén önkormányzati rendelet alkotásával – kell végrehajtani.

8.3. A programot szükség szerint – de legalább kétévente – felülvizsgálja a képviselő-testület és meghatározza a szükséges intézkedések megvalósításának sorrendjét.

8.4. A program hatévenként kötelezően értékelésre kerül, és az értékeléssel 

       egy időben új program kidolgozását is el kell végezni a tőrvényi előírások  

       szerint.

                                                            9.

Vegyes rendelkezések

A képviselő-testület nem kezdeményezi más települési önkormányzattal közös környezetvédelmi program készítését.

Sükösd, 2010. szeptember 15.

Bánné dr. Raffai Gyöngyi



   polgármester



    jegyző

